93.		Žaloba na zaplatenie odmeny z dohody o vykonaní práce
			(§ 226 ZP, § 23 CSP)
Okresný súd
Ružomberok
Žalobca: 	Karolína Nová, Prešovská ul. č. 6, 010 01 Žilina
Žalovaný: 	ABC, s.r.o., Ružová ul. č. 10, 010 01 Žilina, IČO: 12345678
		zastúpená Ing. Vladimírom Milučkým, konateľom
Vec:	Žaloba o zaplatenie odmeny z dohody o vykonaní práce
I.
Žalobca uzavrel dňa 15. 6. 2022 so žalovanou stranou dohodu o vykonaní práce, ktorá spočíva v preklade odborného textu zo slovenčiny do angličtiny v rozsahu 95 strán. Zmluvne v nej bola dohodnutá lehota na odovzdanie prekladu do 5 dní a odmena vo výške 400 eur, napriek tomu, že žalovaná strana vedela, že ide o náročnú a rozsiahlu činnosť vyžadujúcu niekoľko týždňov práce. Organizácia nemohla zabezpečiť túto prácu v rámci svojej činnosti inak. 
Dôkaz:
–	Výsluch účastníkov
–	Výsluch svedkyne – ved. oddelenia p. Janákovej, bytom Gogoľova ul. č. 12, Žilina
II.
Vypracovanie prekladu bolo spojené so štúdiom odbornej terminológie a s pisárskymi úkonmi, ktoré vykonal žalobca. Primeraná odmena za túto činnosť, ktorá približne zodpovedá mzde odborného pracovníka vykonávajúceho túto činnosť v pracovnom pomerne, je asi 800 eur. Preklad bol odovzdaný pani Slimákovej dňa 4. 7. 2022. 
Dôkaz:
–	Výsluch účastníkov, prípadne znalecký posudok
III.
Žalobca požadoval zaplatenie vyššie uvedenej odmeny voči žalovanej organizácii. Táto odoprela odmenu zaplatiť s tvrdením, že podľa nej malo ísť o bezplatné vykonanie práce žalobcom. Žalobca odmietol vydať organizácii vyhotovenie prekladu až do tej doby, keď žalovaná strana uspokojí jeho nárok na odmenu. 
IV.
Na základe predložených dôkazov žalobca navrhuje, aby Okresný súd v Ružomberku vydal tento
rozsudok
Žalovaná organizácia ABC, s.r.o., Ružová ul. č. 10, 010 01 Žilina, je povinná zaplatiť žalobcovi Karolíne Novej sumu 400 eur s 3 % úrokom z omeškania odo dňa 4. 7. 2022 do zaplatenia, ako aj trovy konania, to všetko do 3 dní od právoplatnosti rozsudku, oproti povinnosti žalobcu vydať žalovanej preklad odborného textu zo slovenčiny do angličtiny v rozsahu 95 strán v tej istej lehote. 
Žilina 1. 8. 2022	podpis žalobcu
Poznámka
Dohoda o vykonaní práce musí mať písomnú formu, inak je neplatná. Jej obsahom musí byť vymedzenie pracovnej úlohy, dohodnutá odmena za jej vykonanie, doba, v ktorej sa má pracovná úloha vykonať a predpokladaný rozsah práce, ak jej rozsah nevyplýva priamo z vymedzenia pracovnej úlohy.
Pracovná úloha sa musí vykonať v dohodnutej dobe, inak môže zamestnávateľ od dohody odstúpiť.
Odmena za vykonanie pracovnej úlohy je splatná po skončení a odovzdaní práce.
Dohoda o vykonaní práce – pozri § 226 ZP.